**Admiral Flota Sovetskogo Sojuza Kuznetsov** (suom. *Neuvostoliiton laivastoamiraali Kuznetsov*; alun perin *Tbilisi*) eli **projekti 1143.5** on Venäjän laivaston lentotukialus. Aluksen tilasi punalaivasto, mutta alus ei ehtinyt käyttöön ennen Neuvostoliiton hajoamista. Alus on nimetty Neuvostoliiton laivastoamiraali Nikolai Gerasimovitš Kuznetsovin mukaan. Lentotukiristeilijän virallinen koko nimi on Тяжелый авианесущий крейсер "Адмирал Флота Советского Союза Кузнецов" (Raskas ilma-aluksia kantava risteilijä "Neuvostoliiton laivastoamiraali Kuznetsov" ) , mikä lyhennetään ТАВРК «Адмирал Кузнецов».

Virallisesti alus ei ole lentotukialus vaan "raskas ilma-aluksia kantava risteilijä". Tämä luokitus johtuu siitä, että aluksen aseistuksena on ilma-alusten lisäksi P-700 Granit-meritorjuntaohjuksia.  Tämä on ensisijaisesti sen vuoksi että Bosporinsalmi on ainoa reitti Mustaltamereltä Välimerelle ja salmea hallitseva Turkki ei päästä lentotukialuksia kulkemaan sen läpi.

Rakentaminen
------------

*Pääartikkeli: Kuznetsov-luokka*
Alus tilattiin Nikolajevin eteläiseltä telakalta Nikolajevista, missä köli laskettiin 1982. Se laskettiin vesille 1985 ja otettiin palvelukseen 1995. Eri vaiheissa aluksesta käytettiin nimiä *Riga*, *Leonid Brežnev* ja *Tbilisi*. Nykyisen nimensä alus sai 4. lokakuuta 1990.

Palveluskäyttö
--------------

*Kuznetsov* ja Yhdysvaltain laivaston hävittäjä *USS Deyo* Välimerellä 1991
Joulukuussa 1991 alus siirrettiin Mustaltamereltä asemapaikalleen Pohjoisen laivaston tukikohtaan, jossa se oli pitkiä aikoja laiturissa. 1990-luvun lopulla ja 2000-luvun alussa ehdotettiin useita kertoja aluksen romuttamista. Se kuitenkin säästettiin lentotukialuslentäjien kouluttamista varten.

Vuodesta 2012 aluksella aloitettiin laajamittainen modernisointi, jossa muun muassa ohjusaseistus poistetaan ja ilmatorjunta-aseistus uusitaan, kuten myös elektroniikka ja taistelunjohtojärjestelmä. Samalla alukselle tulee lisää hangaaritilaa lentokoneille. Myös katapulttien asentamista on harkittu. Muutostyöt kestävät ainakin viisi vuotta, vuoteen 2017. Samalla aluksen lentokalusto joudutaan uusimaan Su-33-koneiden käyttöiän tullessa täyteen. Ehdolla ovat ainakin MiG-29K ja kehitteillä olevan Suhoi PAK FA -hävittäjän meriversio.

Joulukuussa 2019 *Kuznetsovin* ollessa meriteollisuuskonserni OSK:n Zvjozdotška-tytäryhtiön (ven. АО ЦС Звёздочка) Murmanskin korjaustelakalla hitsauskipinästä alkanut tulipalo aiheutti suurta tuhoa. Tulipalossa sai surmansa kaksi henkeä ja sen oletetaan siirtävän aluksen palvelukseen paluun vuoteen 2023 eli aiheuttavan vuoden viiveen. Myös joulukuussa 2022 raportoitiin tulipalosta aluksella sen ollessa uusittavana kuivatelakalla Murmanskissa.

Lähteet
-------

* Waters, Conrad: Regional Review: Europe and Russia.  *Seaforth World Naval Review 2021*, 2020, s. 64-80. Barnsley:  Seaforth Publishing. ISBN 978-1-5267-9074-3.   (englanniksi)
* Project 1143.5 Kreml class Aircraft Carrier Cruiser FAS.  Arkistoitu 18.10.2012. Viitattu 2007-4-30.
* Kuznetsov Class (Type 1143.5) Heavy Aircraft Carrying Cruiser, Russia www.naval-technology.com.  Arkistoitu 19.6.2008. Viitattu 2007-4-30.
* Kortik www.astronautix.com. Viitattu 2007-4-30.
* Kinzhal www.astronautix.com. Viitattu 2008-2-17.
* How to Put the Aircraft Carrier Back in Russia's Military Arsenal  26.4.1999. www.russiajournal.com.

### Viitteet

1. ↑  Tyler Rogoway: Russia’s Carrier Was Designed To Be Heavily Armed Even Without Its Air Wing *The Drive*.  25.10.2016. Viitattu 24.6.2022. (englanniksi)
2. ↑  The Montreux Convention Regarding The Regime Of The Straits: A Turkish Perspective *turkishnavy.net*.  25.2.2022. Viitattu 24.6.2022. (englanniksi)
3. 1 2 3   (Arkistoitu – Internet Archive)
4. ↑  Venäjän ainoalla lentotukialuksella syttynyt tulipalo saatiin sammumaan perjantaina – turma vaati kahden hengen *Yle Uutiset*.  14.12.2019. YLE. Viitattu 17.12.2019.
5. 1 2  Joseph Trevithick, Thomas Newdick: Russia’s Unfortunate Aircraft Carrier Has Caught Fire Again *The Drive, thedrive.com*.  22.12.2022. Viitattu 30.12.2022. (englanniksi)
6. ↑  35 Shipyard, branch of Zvezdochka Ship Repair Center Objedinennaja sudostroitelnaja korporatsija (OSK), aoosk.ru. Viitattu 30.12.2022. (englanniksi)
7. ↑  Waters s. 78

Aiheesta muualla
----------------

* Kuvia tai muita tiedostoja aiheesta **Admiral Kuznetsov** Wikimedia Commonsissa